b'\n_START_ARTICLE_\nBaltsko morje\n_START_PARAGRAPH_\nB\xc3\xa1ltsko m\xc3\xb3rje (ali B\xc3\xa1lti\xc5\xa1ko m\xc3\xb3rje) le\xc5\xbei v severovzhodni Evropi, med Skandinavskim polotokom in osrednjo Evropo. Na zahodu se mimo danskih otokov prek o\xc5\xbeine Kattegat odpira v Severno morje._NEWLINE_Baltsko morje (poljsko Morze Ba\xc5\x82tyckie ali Ba\xc5\x82tyk, ka\xc5\xa1ubsko B\xc3\xb4\xc5\x82t, rusko \xd0\x91\xd0\xb0\xd0\xbb\xd1\x82\xd0\xb8\xd0\xb9\xd1\x81\xd0\xba\xd0\xbe\xd0\xb5 \xd0\xbc\xd0\xbe\xd1\x80\xd0\xb5, latvijsko Baltijas j\xc5\xabra, litvansko Baltijos j\xc5\xabra) je dobilo ime po Baltih, plemenu, ki je v antiki prebivalo ob tem morju (latinsko Mare Suebicum); o njih poro\xc4\x8da Tacit leta 98. V mnogih jezikih Celinske Evrope je Baltsko morje znano kot \xc2\xbbVzhodno morje\xc2\xab\xc2\xa0(dansko \xc3\x98sters\xc3\xb8en, nem\xc5\xa1ko Ostsee, finsko It\xc3\xa4meri, nizozemsko Oostzee, norve\xc5\xa1ko \xc3\x98stersj\xc3\xb8en, \xc5\xa1vedsko \xc3\x96stersj\xc3\xb6n. V eston\xc5\xa1\xc4\x8dini se mu, nasprotno, pravi \xc2\xbbZahodno morje\xc2\xab\xc2\xa0(L\xc3\xa4\xc3\xa4nemeri)._NEWLINE_Trem dr\xc5\xbeavam ob Baltskem morju Estoniji, Litvi in Latviji re\xc4\x8demo balti\xc5\xa1ke dr\xc5\xbeave.\n_START_SECTION_\nZgodovina\n_START_PARAGRAPH_\nV antiki je bilo Baltsko morje znano kot Mare Suebicum ali Mare Sarmaticum. Tacit v svojih delih Agricola in Germania opisuje Mare Suebicum, poimenovano po germanskih Svebih, kot braki\xc4\x8dno morje, ki pozimi zmrzne. Svebi so se kasneje preselili na jugozahod, po njih se imenuje zgodovinska pokrajina \xc5\xa0vabska. Jordanes morje v delu Getica omenja kot Mare Germanicum._NEWLINE_V zgodnjem srednjem veku so skandinavski trgovci na celotni obali Baltika zgradili obse\xc5\xbeno trgovsko mre\xc5\xbeo, ki so jo po rekah preko Rusije povezali s \xc4\x8crnim morjem. To obdobje je znano tudi kot vikin\xc5\xa1ka doba. V mnogih germanskih jezikih se Baltiku re\xc4\x8de Vzhodno morje, vendar Saxo Grammaticus v Gesta Danorum navaja tudi starej\xc5\xa1e ime Gandvik, -vik pomeni zaliv, iz \xc4\x8desa se sklepa, da so se Vikingi zavedali, da je Baltik odprt proti Atlantiku samo preko o\xc5\xbeine Kattegat. Za Vikinge je bilo morje pomembno za ribolov, trgovali pa so predvsem s hlodovino, katranom, lanom, konopljo, krzni in jantarjem. \xc5\xa0vedska je izva\xc5\xbeala \xc5\xbeelezovo in srebrovo rudo, Poljska pa kameno sol._NEWLINE_De\xc5\xbeele ob Baltiku so bile med zadnjimi v Evropi, ki so sprejele Kr\xc5\xa1\xc4\x8danstvo, Finska v 12. stoletju, Estonija in Latvija v 13. stoletju, Litva kot zadnja evropska dr\xc5\xbeava leta 1387. To se je zgodilo po dolgotrajnih severnih kri\xc5\xbearskih vojnah, ki so jih vodile sosednje \xc5\xbee kr\xc5\xa1\xc4\x8danske dr\xc5\xbeave in tevtonski vite\xc5\xa1ki red. Med 13. in 17. stoletjem je obmo\xc4\x8dje nadzorovala Hanzeatska liga, nakar je skoraj popoln nadzor prevzela \xc5\xa0vedska in ga izgubila v veliki severni vojni (1700-1721), ko je Rusija prevzela nadzor nad Finsko in osnovala Sankt Peterburg leta 1703._NEWLINE_Po prvi svetovni vojni je bila Poljska povezana z Baltikom s koridorjem, ki je lo\xc4\x8deval Vzhodno Prusijo od preostanka [Nem\xc4\x8dija|Nem\xc4\x8dije]]. Ozemeljske zahteve Nem\xc4\x8dije po tem koridorju so bile eden od razlogov za za\xc4\x8detek druge svetovne vojne, med katero je Nem\xc4\x8dija zasedla Poljsko in dele Sovjetske zveze do Sankt Peterburga (takrat Leningrad), ki je bil dolgo oblegan. Po vojni je pri\xc5\xa1lo do velikih demografskih sprememb ob ju\xc5\xbenem Baltiku, ve\xc4\x8dina Nemcev je bila izseljena, v Litvo, Latvijo in Estonijo pa je bilo priseljenih veliko Rusov. Dana\xc5\xa1nji nadzor nad Baltikom je bil vzpostavljen leta 1989 z razpadom Sovjetske zveze.\n_START_SECTION_\nNevihte in poplave\n_START_PARAGRAPH_\nNevihta je povzro\xc4\x8dila hudo pomorsko nesre\xc4\x8do trajekta MS Estonija 28.9.1994, v kateri je \xc5\xbeivljenje izgubilo 852 ljudi. Starej\xc5\xa1e lesene ladje se v hladnih vodah dobro ohranijo, zato je dvignjena \xc5\xa1vedska voja\xc5\xa1ka ladja Vasa (ki se je potopila pred ob\xc4\x8dinstvom v lepem vremenu) iz 17. stoletja dobro ohranjena._NEWLINE_Morje poplavlja, ko se gladina dvigne za ve\xc4\x8d kot meter. V nem\xc5\xa1kem obalnem mestu Warnem\xc3\xbcnde so zabele\xc5\xbeili 110 poplav med letoma 1950 in 2000. Ve\xc4\x8dje poplave so bile v letih 1304, 1320, 1449, 1625, 1694, 1784 in 1825. Bolj natan\xc4\x8dno so vodeni podatki o poplavah od leta 1872, ko se je gladina v Warnem\xc3\xbcndeju dvignila za rekordnih 2,83 m.'